
Kjære leser!

Tillit er ikke noe Kristin Richmond tar lett på, spesielt ikke etter at det ble avslørt at den kjære faren hennes hadde løyet for hele familien og levd et dobbeltliv.

Når familiens advokat kunngjør at han snart vil pensjonere seg og utnevner en ny advokat som etterfølger, blir hun straks skeptisk til hvor godt egnet den nye juristen er – spesielt når det også viser seg at han faktisk er hennes første store kjærlighet fra collegetiden. En mann som lovet henne evig kjærlighet, men som like etterpå forlot henne – uten et ord.

Jackson Jones holder fortiden for seg selv, men han finner snart ut at han blir nødt til å åpne gamle sår hvis han vil vinne tilliten til Kristin og beholde jobben som familiens advokat. Vil Jackson klare å bevise at han er en mann Kristin kan stole på, eller vil han skuffe henne igjen? Les videre for å finne svaret på det!

Yvonne Lindsay




Jeg dediserer denne til min redaktør Charles og resten av teamet som hjelper meg å få bøkene mine ut til leserne.  

«Mamma, jeg beklager, men jeg kan dessverre ikke komme i kveld. Jeg har altfor mye å henge fingrene i her på jobben.»

Kristin så surt på den fargerike julepynten som dekorerte kontoret hennes. Hun løy ikke. Hun hadde virkelig mye å gjøre, men så var hun heller ikke i humør til enda en festlig familiesammenkomst der hun var den eneste som ikke hadde funnet sin bedre halvdel.

«Kristin, jeg tar ikke nei for et svar. Jeg er lei av unnskyldningene dine. Kvelden i kveld er viktig for meg, og jeg forventer at du møter opp presis klokken sju.»

Kristins mor Nancy avsluttet samtalen brått, og datteren ble sittende og stirre på telefonen med en blanding av irritasjon og nysgjerrighet. Hun skjøv stolen bakover fra skrivebordet, dro hendene gjennom det lange håret og masserte tinningene med fingertuppene. Det hjalp ikke på den evinnelige hodepinen hun hadde hatt de siste månedene.

De eneggede tvillingbrødrene hennes, Keaton og Logan, hadde mast på henne om at hun måtte kutte ned på arbeidsmengden, og brukt farens dødelige hjerneslag for snart et år siden som et skremmende eksempel på hvorfor man ikke burde brenne lyset i begge ender. For øyeblikket gjorde hun jobben for to mennesker, siden hun ikke hadde fått seg til å finne en erstatter for mannen som hadde vært hennes høyre hånd her på kontoret og elskeren hennes på soverommet.

Og hele tiden hadde Isaac vært en spion for den største forretningsrivalen deres, Warren Everard. Selv om alle som hadde vært involvert i bedriftsspionasjen hadde blitt avslørt og siktet, ergret det henne fortsatt – selv så mange måneder senere – at hun aldri hadde hatt noen mistanke om at han kunne være i stand til å svikte henne på den måten. Og det gjorde henne dobbelt så skeptisk til å erstatte ham – både på kontoret og hjemme. Forretningene var krevende nok som det var, om hun ikke også måtte stille spørsmål ved alle hun hadde rundt seg. Det hadde virket like enkelt å påta seg alle Isaacs arbeidsoppgaver selv.

Isaacs svik var ekstra sårt fordi hun aldri hadde delt med noen hvor intime hun og Isaac virkelig hadde vært. De hadde holdt forholdet skjult. Ingen på kontoret hadde noensinne mistenkt at de var noe mer enn sjef og ansatt. Teknisk sett hadde hun vært i en maktposisjon overfor ham, så et forhold med ham ville ikke blitt sett på med blide øyne. Så da han foreslo at de i begynnelsen kunne holde alt skjult, hadde hun gått med på det. Men planen hans hadde hele tiden vært å misbruke tilliten hennes, og for henne var det enda mer ødeleggende. Så hun hadde båret på smerten ved sviket hans helt alene.

Kristin reiste seg opp av stolen og snudde seg mot den mørke himmelen utenfor vinduet. Fra Richmond Tower var utsikten over Seattle enestående, men hun tok seg sjelden tid til å nyte den. Det var bare litt mer enn tre uker til jul, men øynene hennes tok ikke inn over seg den glitrende julepynten som fikk byen under henne til å skinne som en skattekiste.

I stedet vendte tankene hennes innover. Så utrolig mye hadde blitt forandret dette siste året. Takket være dobbeltlivet faren hadde lyktes med å leve helt til det øyeblikket da han falt død om på kontoret, hadde hun ikke bare fått én ny bror – Logan hadde blitt kidnappet som baby og hadde nå funnet tilbake til familien – men også to halvbrødre og en halvsøster i tillegg.

Og selv om hun gledet seg over at begge brødrene hadde funnet kjærligheten med to fantastiske kvinner som hun respekterte og forgudet, gjorde det å se brødrene så lykkelige Isaacs svik enda mer smertefullt.

Var det for mye forlangt at hun skulle klare å bygge opp et forhold basert på gjensidig tiltrekning, kjærlighet og tillit? Kristin ristet på hodet. For henne var det visst det. Og nå måtte hun klistre på seg et lykkelig smil på enda en familiemiddag. Vel, vel, tenkte hun da hun vendte tilbake til PC-en og lagret arbeidet. Hun ville i det minste få et bedre måltid enn den ferdigmiddagen hun hadde tenkt å varme opp i mikrobølgeovnen hjemme. Hun smilte bittert. Hun hørtes virkelig ut som en taper.

Kristin dobbeltsjekket at alt var lagret, grep vesken og kåpen og låste døren til kontoret etter seg. Hun fiklet med bilnøklene, lurte på om hun skulle kjøre hjem til morens hus i Bellevue. Nei, avgjorde hun. Hun ville ringe etter en drosje og la bilen bli stående i den trygge parkeringskjelleren. Slik hun nå følte seg, ville hun kanskje unne seg et glass vin eller to i kveld.

En halvtime senere gikk Kristin inn i den store, toetasjes villaen som hadde vært foreldrenes hjem så lenge hun kunne huske, og dro av seg kåpen. Hun elsket å være her. Det var en følelse av stabilitet ved barndomshjemmet som hun lengtet inderlig etter nå for tiden. Lyden av sko som klikket mot parkettgulvet røpet at familiens hushjelp Martha var på vei bort til henne.

«Hei, Kristin. Så godt å se deg. Moren din og de andre er i spisestuen og får seg noen drinker før middagen. Her, la meg ta kåpen din.»

«Spisestuen? Jeg trodde dette var en uformell samling», sa Kristin da hun rakte kåpen til den eldre kvinnen.

Martha hadde arbeidet for foreldrene siden Kristin var en baby, og etter at Kristins far døde året før, hadde hun blitt mer som en venninne for moren.

«Mrs. Richmond ba meg om å følge deg inn når du kom», svarte hushjelpen glatt, uten å svare direkte på Kristins spørsmål.

En følelse av ubehag fylte henne. Moren brukte bare spisestuen til formelle tilstelninger. Hva var det som foregikk? Hun forstod likevel at det var nytteløst å stille Martha flere spørsmål, siden hun allerede var på vei bort med kåpen hennes, så Kristin gikk i stedet gjennom foajeen og bort til de doble dørene som førte til resten av familien. Gjennom døren hørte hun lyden av stemmer som mumlet, og av en eller annen grunn ble hun stående og nøle utenfor. Men da et latterbrøl gjallet ut av rommet, fikk hun den motivasjonen hun trengte for å åpne døren.

Hun så over rommet da hun gikk inn, og la først merke til det vakkert pyntede juletreet moren hadde satt opp like etter høsttakkefesten. Og da hun etter hvert fikk øye på brødrene og partnerne deres, moren og Hector Ramirez, slappet hun endelig av. Hector var familiens advokat og hadde vært en uvurderlig støtte for moren etter Douglas Richmonds uventede dødsfall. En så solid støtte at de to til og med hadde tatt en ferietur til Palm Springs noen måneder tidligere.

Da Kristin kom inn i rommet, snudde moren seg bort fra Hector og gikk i stedet bort til datteren for å ønske henne velkommen.

«Jeg er her», sa Kristin med et smil da moren ga henne en varm klem.

«Tusen takk, kjære. Det er alltid så fint å se deg.»

«Du vet vel at hvis du hadde kommet tilbake til kontoret, hadde vi fått sett hverandre hver dag.»

Nancy hadde arbeidet side om side med ektemannen helt til han døde for snart et år siden, og hun hadde vært ivrig engasjert i familiens veldedighetsfond. Men nå gikk hun sjelden inn i bygningen der han døde, og hun hadde etablert en base som gjorde det mulig for henne å drive Richmond Foundation hjemmefra.

«Hva vil du ha å drikke?» spurte Nancy, og ignorerte Kristins lite diskré kommentar.

«Det vanlige glasset med hvitvin hadde vært deilig, takk.»

Kristin snudde seg for å hilse på brødrene og partnerne deres. Logan og Honor hadde giftet seg samme sommer, og på høsttakkefesten uken før hadde de fortalt at de ventet barn. Selv om graviditeten ikke vistes på Honor enda, var det en glød rundt henne som gjorde Kristin misunnelig. Og de blikkene Logan sendte Honor? Vel, den dype kjærligheten han følte for henne og barnet deres, var umulig å overse. Mer enn noe annet lengtet Kristin etter å føle en slik forbindelse til et annet menneske.

Keaton og Tami var like nært knyttet til hverandre. Forholdet deres hadde i begynnelsen vært en kontorromanse hos Richmond Developments, men Tami jobbet nå som prosjektleder og kontaktperson mellom Richmond Foundation og andre veldedige organisasjoner på ulike prosjekter. Tami reiste seg opp av stolen og ga Kristin en klem.

«Jeg hadde håpet at du ville komme», sa Tami med et imøtekommende smil. «Vi ser deg nesten ikke utenfor kontoret nå for tiden.»

«Vet du hva alt dette handler om?» hvisket Kristin til henne.

«Ingen anelse. Det føles ikke helt som en vanlig familiemiddag hjemme hos Nancy, gjør det vel?»

«Nei, jeg er enig», sa Kristin. Hun klarte ikke helt å riste av seg den nagende uroen som fylte henne.

Moren kom tilbake med Kristins vinglass i hånden, før hun snudde seg mot resten av rommet. Hun og Hector måtte ha kommunisert lydløst med hverandre, for han reiste seg opp, stilte seg ved siden av Nancy og la en arm rundt midjen hennes.

«Hvis dere alle kan høre litt på oss», begynte Nancy nervøst.

Den ubehagelige uroen i Kristin ble stadig mer fremtredende.

«Hector og jeg har noe vi vil fortelle dere. Som dere vet har vi vært venner i mange år, og han har vært en fantastisk støtte for meg etter at Douglas gikk bort. Han har faktisk blitt så viktig for meg at jeg ikke klarer å se for meg en fremtid uten ham … og jeg er veldig glad for at jeg kan fortelle dere at han har takket ja til å gifte seg med meg.»

Rommet ble fylt med forsiktig mumling, og knuten i Kristins mage vokste seg større.

«Du spurte ham om han ville gifte seg med deg?» utbrøt hun.

«Han er en gentleman, så han ville ikke spørre selv så kort tid etter at faren deres døde. Men om det er noe Douglas’ død har lært meg, så er det at du må gripe tak i det som er viktig for deg og holde fast i det. Jeg ville ikke kaste bort mer tid på å oppfylle andre menneskers forventninger eller snike meg stille rundt.» Nancy snudde seg mot Hector og smilte til ham, og den dype kjærligheten hun følte for ham, strømmet ut av henne. «Jeg elsker ham, og det var derfor jeg fridde til ham. Han sa ja, og jeg er nå verdens lykkeligste.»

De andre reiste seg opp av stolene og gikk bort for å gratulere de nyforlovede, men Kristin ble stående urørlig. Nancy trakk seg bort fra resten av familien og gikk bort til datteren.

«Kristin? Er du ikke glad på våre vegne?» spurte hun, med en bekymringsrynke mellom øyenbrynene.

«Er det ikke litt tidlig, mamma? Pappa har ikke engang vært død i ett år. Jeg mener, jeg har ingenting imot Hector og jeg vet hvor viktig han har blitt for deg, men tror du ikke at du går litt fort frem her?»

Nancy lo og klappet Kristin på armen. «Å, kjære vennen min. Vi nærmer oss begge seksti. Vi vil leve sammen resten av livene våre, på ekte vis, som mann og kone. Det er viktig for oss begge, og jeg stoler på Hector. Han vil aldri svikte meg, slik faren din gjorde. Alvorlig talt, Kristin, du ville vel ikke stilt deg i veien for vår lykke, ville du vel?»

Kristin nølte. Selvfølgelig ville hun at moren skulle være lykkelig.

Hector kom bort til dem. «Går alt bra med dere, damer?» spurte han.

«Alt er fint, ja», forsikret Nancy og sendte Kristin et blikk som ikke innbød til diskusjon. «Ikke sant, Kristin?»

«Jo, helt fint», sa Kristin og presset frem et smil. Hun klarte fremdeles ikke å sette fingeren på hvorfor hun følte seg så utilpass. Var hun furten fordi alle rundt henne hadde funnet kjærligheten mens hun selv var singel? Hun løftet glasset. «Gratulerer til dere begge. Jeg ønsker dere all verdens lykke.»

«Tusen takk, Kristin», sa Hector, med en tåre i øyekroken. «Det betyr så mye for oss å høre deg si det. Vi forstår at du var nært knyttet til faren din og at du savner ham noe voldsomt. Han var min beste venn, men jeg kan ikke nekte for at jeg har elsket Nancy i mange år, og jeg føler meg privilegert som endelig får sjansen til å planlegge å leve resten av livet sammen med henne.»

Ordene traff Kristin hardt. Det var ingen tvil om at Hectors følelser var ekte.

«Og hva med jobben din, Hector? Skal du fortsette å jobbe som familiens advokat?» spurte hun.

«Jeg er glad for at du spør om det.» Han smilte. «Det fører oss til kveldens andre kunngjøring. Jeg har bestemt meg for å førtidspensjonere meg – jeg solgte praksisen min til en mangeårig venn og kollega. For å legge til rette for en problemfri overtakelse, vil jeg fortsette som rådgiver de neste seks månedene.»

«En mangeårig venn? Hvem da?» spurte Kristin. «Har vi møtt ham før?»

«Jeg tror ikke det», svarte Hector.

«Så hvordan kan vi vite at han vil passe inn hos oss? Hvordan kan vi stole på ham?»

Hun sa ordene uten å tenke seg om. Hector ble reddet fra å svare da det ringte på dørklokken.

«Vel, det høres ut som han har kommet, så du får finne svarene på de spørsmålene selv», sa Hector med et selvsikkert smil.

Kristin tok en stor slurk hvitvin. Selv om den fine årgangen var som fløyel på tungen hennes, brant væsken seg videre ned i magen hennes. Hun likte ikke noe av dette. Hva om den nye personen ikke var god nok? Familien deres hadde vært gjennom et mareritt disse siste månedene, først da Logan brått dukket opp trettifire år etter at han ble bortført som baby, deretter da faren døde og etter det da det ble avslørt at han hadde en familie og en bedrift som var et speilbilde av dem på den andre siden av landet. Til slutt hadde bedriftsspionasjen blitt oppdaget, der Isaac hadde spilt en viktig rolle.

Hvordan kunne noen forvente at de skulle stole på en fremmed?

«Ikke vær så bekymret, Kristin. Hectors kamerat har et utmerket rykte», hvisket moren inn i øret hennes.

«Det bør han ha», mumlet Kristin før hun tok enda en slurk vin.

Hun snudde seg mot dørene til spisesalen idet de ble åpnet. Martha presenterte den nyankomne.

«Mr. Jones har kommet», sa hun før hun vinket ham inn gjennom dørene.

Logan og Keaton hadde gått frem og stilt seg slik at hun ikke så den nye juristen.

«God kveld, alle sammen. Jeg håper jeg ikke er for sen?»

Mannens stemme var dyp og fyldig, og det var noe urovekkende kjent med den. Den lille bekymringen i Kristin forvandlet seg til ren frykt.

«Nei, på ingen måte», skyndte Hector seg å forsikre ham om. «Alle sammen, dette er min gode venn Jackson Jones.»

Og der sto han. En meter og nitti centimeter høy, kledd i Armani-dress og, med tanke på de febrilske hjerteslagene hennes, minst like kjekk som hun husket ham. De mørkeblå øynene var fokusert på henne. Neseborene hans bevret så vidt da han pustet dypt inn.

Jackson Jones.

Den første mannen hun hadde elsket.

Den første mannen hun hadde ligget med.

Mannen som hadde forlatt henne – uten å si et ord og uten å se seg tilbake.

Mannen hun hadde sverget på å hate resten av livet.

Sjokket raste gjennom kroppen hans som et intenst, elektrisk støt. Jackson tvang seg til å se ut i rommet og smile selvsikkert, selv om det å få øye på Kristin Richmond hadde vært som å bli truffet av lynet. Øynene hans gled over den samlede familiegruppen. Hector tok et skritt frem og trykket hånden hans til hilsen, og trakk en vakker, eldre kvinne frem til dem.

«Jackson, så godt at du kunne komme. Dette er forloveden min, Nancy Richmond. Nancy, dette er Jackson Jones. Du har hørt meg snakke om ham i det evinnelige, og nå får du endelig møte ham.»

Jackson bøyde hodet og grep kvinnens hånd. «Hyggelig å hilse på deg», sa han med et smil.

Hele tiden var han bevisst på Kristins brennende blikk som boret seg inn i ham. Kristin hadde aldri fortalt så mye om familien sin, men hun hadde sagt at hun bare hadde én bror, og Hector hadde fortalt ham at det var ikke mindre enn seks voksne barn i denne familien. Richmond var ikke et så uvanlig navn, men av alle Richmond-familier i hele verden måtte han havne borti akkurat denne? Karma var virkelig ikke noe å spøke med.

Han rettet oppmerksomheten mot verten og vertinnen, selv om han hele tiden var bevisst på den yngre kvinnen i den andre enden av rommet.

«Og det samme til deg, Mr. Jones», svarte Nancy.

«Bare kall meg Jackson, du. Eller Jack.»

«Da blir det Jackson. Kom og hils på familien min.»

Nancy presenterte ham for de to identiske mennene som sto like bak henne. Jack gransket dem nøye, og visste at han før eller senere ville bli testet i hvem som var hvem av dem. Han ble lettet da han så at Logan hadde et lite arr etter vannkoppene over høyre øyenbryn, og noterte seg bak øret at han måtte memorere den lille detaljen. Mennenes partnere fulgte etter dem, og til slutt kom det siste familiemedlemmet frem til ham. Da blikket hans gled over trekkene hennes, ble luften slått ut av ham.

Kristin Richmond. Hver celle i kroppen våknet til live. Det fysiske minnet om hvordan det hadde vært å røre ved henne, dukket frem fra hukommelsen. Hun hadde alltid hatt den mykeste huden, og han hadde aldri greid å glemme lukten hennes. Han pustet dypt inn og slapp den sakte ut igjen. De hadde ikke sett hverandre siden dagen da han var ferdig på college. Dagen som hadde begynt som den stolteste av alle, men som hadde endt opp som dagen han skammet seg aller mest over. Han rakte hånden frem til henne.

«Miss Richmond, hyggelig å hilse på deg», sa han.

«Sikker på det?» svarte hun skarpt.

Linjene rundt øynene hennes viste ham at hun var like overrasket over å se ham i familiehjemmet som han var over å oppdage at familien hennes var den nyeste klienten hans. Siden han hadde tatt avgjørelsen om å takke ja til Hectors tilbud og flytte fra California til Seattle på kort varsel, og han etter det hadde brukt tid på å finne seg et sted å bo her, hadde han ikke rukket å lese om alle de nye klientene.

Og gjett om han angret på det nå.

«Kristin!» utbrøt moren forskrekket. «Vi snakker ikke slik til gjestene våre. Jeg beklager, Mr. Jones – Jackson – jeg kan forsikre deg om at jeg har lært henne bedre manerer enn som så.»

Nancy lo nervøst, men Kristin fortrakk ikke en mine. Hun rakte ham heller ikke hånden sin, så han lot sin egen falle sakte ned langs siden.

«Mr. Jones og jeg kjente hverandre på college», sa Kristin til moren, før hun vendte oppmerksomheten tilbake til ham.

De klare, grå øynene boret seg inn i ham.

«Jeg visste ikke at du hadde byttet til juss. Men så var du jo ikke en særlig meddelsom type, var du vel?»

For alle andre kunne ordene hennes nesten ha fremstått som godmodig erting, men Jackson følte den sylskarpe brodden i dem. Hun hadde ikke tilgitt ham for at han hadde forsvunnet ut av livet hennes på den måten. Han kunne egentlig forstå det. Det han hadde gjort var egoistisk og hensynsløst, men han hadde hatt noen fordømt gode grunner til det. Grunner han ikke hadde klart å sette ord på den gangen. Grunner han heller ikke nå var særlig ivrig etter å gå inn i. Han så inn i øynene hennes, og i brøkdelen av et sekund lot han seg fortape i dem. Hun hadde alltid vært en lidenskapelig kvinne, selv når hun var sint. Det hadde ikke forandret seg.

Hector avbrøt dem før han fikk sagt noe og tilbød ham en drink. Jack tok imot et glass mineralvann – siden Kristin kastet giftpiler mot ham, måtte han holde seg våken. Han visste at han måtte gi henne en veldig forsinket unnskyldning. Han burde ha gjort det for mange år siden, men etter foreldrenes skandaløse dødsfall hadde det vært lettere å bare gå sin vei og legge vraket av det gamle livet bak seg, selv om det også innbefattet Kristin.

Det han hadde gjort var feil, og siden hun åpenbart fremdeles bar nag til ham, var det også tydelig at han hadde såret henne dypt.

Mens de gikk inn i spisesalen, så Jackson seg rundt i rommet. Små bordskilt markerte hvor hver person skulle sitte. Han la merke til at han og Kristin skulle sitte ved siden av hverandre. Selv om det å være så nær henne kunne drive sansene hans til vanvidd, trodde han likevel at han kunne håndtere det. Og det positive var at siden han ikke satt ansikt til ansikt med henne, slapp han å stirre inn i de kalde, sinte øynene gjennom hele måltidet. Øyne han hadde stirret inn i når de var fylt med begjær under en elskovsstund, eller øyne som skinte av interesse når de diskuterte fagene de studerte.

Begge hadde studert økonomi, og mens Kristin studerte bedriftsledelse i tillegg, hadde han valgt psykologi. Valgene hans hadde vært drevet av et behov for å bli uavhengig fra familien, og et siste, desperat forsøk på å forstå hva som hadde gjort foreldrenes forhold så dysfunksjonelt. Kristin hadde fortalt svært lite om familien sin, men han hadde forstått at de var nært knyttet til hverandre. Han hadde tenkt at hun aldri ville forstå den forskrudde dynamikken i livet hans, så han hadde aldri giddet å fortelle henne noe om det.

Jackson gikk bort for å trekke frem stolen for Kristin, fremdeles i dype tanker. Med det han nå visste om Douglas Richmond og det dobbeltlivet han hadde levd, ville hun kanskje ha forstått ham bedre.

«Jeg klarer meg selv», freste hun, før hun satte seg ned og selv trakk stolen inn til bordet.

Men så var kanskje ikke forståelse hennes sterkeste trekk for øyeblikket, tenkte han tørt. Nancy så strengt på datteren, og viste med blikket nøyaktig hva hun syntes om datterens oppførsel. Men Kristin ga ikke etter. Hun snudde seg i stedet mot broren Logan, som satt på hennes andre side, og lot som om Jackson ikke engang var der.

Under forretten rettet Nancy oppmerksomheten mot ham. «Fortell oss, Jackson, hvor du har praktisert til nå.»

Han smilte varmt til Nancy, og merket at Kristin stivnet ved siden av ham. Selv om Kristin hadde gjort det klart og tydelig at hun ikke hadde noe til overs for ham, var heldigvis resten av familien mer imøtekommende. Og siden han hadde all verdens respekt for Hector, var han fast bestemt på å få dette til å fungere.

«Etter at jeg var ferdig med studiene, jobbet jeg med offentlig rett i California. Jeg byttet til privatrett for flere måneder siden, etter at jeg hadde tatt et friår. Da Hector ga meg dette tilbudet, kunne jeg ikke si nei.»

«Et friår? Det var da voldsomt. Ett år er ganske lenge å være utenfor arbeidslivet», sa Kristin syrlig.

«Det var nødvendig.»

Han kunne gått inn i detaljene, men han pleide å holde privatlivet privat, og tanken på å snakke om de siste månedene av den avdøde konens liv og hans egen sorgprosess i etterkant var uutholdelig. Hector visste om det, og det var nok for Jack. Hector og Jacksons døde kone, Annie, hadde studert juss sammen og beholdt vennskapet i årene etter studietiden. Ja, det betydde at han hadde giftet seg med en kvinne som var gammel nok til å være moren hans, men han hadde ikke tenkt å forklare seg her og nå. Tapet av henne var fremdeles et ferskt og sårt minne, og det var ingen annens sak enn hans. Og det viktigste var at det ville ikke påvirke evnen hans til å bistå denne familien i juridiske spørsmål.

En ubehagelig stillhet omsluttet middagsbordet. En Hector skyndte seg å bryte inn i.

«Jackson var den første jeg tenkte på da jeg forstod at jeg var klar til å pensjonere meg. Vi har vært gode venner i mange år, og jeg har både full respekt for og all verdens tillit til ham. Og jeg visste at han var mer enn klar for å bytte omgivelser. Dere vil være i de beste hender.»

«Han har kanskje gode hender», sa Kristin sakte, «men tillit er noe man må gjøre seg fortjent til.»

«Jeg mener at man skal la tvilen komme folk til gode til det motsatte er bevist», skjøt Logan inn. «Og jeg tar mer enn gjerne imot Hectors anbefaling. Som du ser, er vi en god blanding av ulike personligheter her.»

«Snakk for deg selv», sa Keaton med en liten latter. «Men helt alvorlig, Jackson. Siden vi nå mister Hector som advokat, er vi lettet over at han har funnet noen som han har så høye tanker om som deg.»

Jackson smilte takknemlig. Til hans store lettelse var den første retten ferdig, og mens den andre ble båret ut til bordet, vendte samtalen tilbake til mer generelle temaer. Jackson lente seg tilbake og lyttet til det de andre snakket om. Dynamikken i familien fascinerte ham. Selv om tvillingene utvilsomt var fysisk like, virket de som to forskjellige typer menn. Hector hadde fortalt ham om Logans bakgrunn, at han hadde blitt bortført som baby og først for litt over et år siden oppdaget sin virkelige identitet. Han lurte på om det fremdeles gjorde ham til en slags outsider overfor Kristin og den andre broren, Keaton.

Han visste hvordan det var å føle seg som en utenforstående i ens egen familie. Som enebarn av to foreldre som enten kranglet høylytt eller elsket hverandre med stor lidenskap, hadde han fra svært ung alder forstått at han bare eksisterte i periferien av foreldrenes liv. Det hadde gjort ham til en einstøing i oppveksten, og han hadde ikke hatt mange venner. Men selv om han hadde bestemt seg for å holde seg unna romantiske forhold mens han gikk på college, hadde Kristins energi og intelligens, og ikke å forglemme utseendet hennes, tiltalt ham på alle måter, og han hadde til slutt bedt henne ut på en date. En date førte til en annen, til tross for farens krav om at hun ikke skulle være sammen med menn mens hun studerte, og før de visste ordet av det, levde de i et hemmelig samboerskap. Et samboerskap som ikke tok slutt før den fatale dagen.

«Jackson?» Tami, Keatons kjæreste, brøt inn i tankerekken hans.

«Beklager, jeg var visst litt bortreist der. Hva sa du?»

Kristin så megetsigende på ham. «Unnskyld meg, Mr. Jones. Hvis du ikke engang klarer å følge med på en helt ordinær samtale rundt middagsbordet, hvordan skal vi da kunne ha tillit til at du holder orden på familiens juridiske saker?»

Ordene var sagt med en humoristisk undertone og et falskt smil, men han hadde fått med seg trykket på ordet tillit. Han hadde visst litt av en jobb å gjøre her.

«Kristin, nå er du for hard. Dere kan alle være litt overveldende for nykommere. Jackson, jeg lurte bare på hva du liker å gjøre i fritiden», sa Tami med et vennlig smil.

Jackson rettet lettet oppmerksomheten mot henne.

«Jeg liker friluftsliv. Noen ganger går jeg turer og overnatter én natt i naturen, andre ganger lenger.»

«Ikke en lagspiller, altså?» spurte Kristin søtt.

«Jeg klarer helt fint å samarbeide med de fleste», svarte han, og sto imot lysten til å skjære tenner. Han beholdt smilet mens han fortsatte. «Men når jeg har tid for meg selv, liker jeg godt å være i mitt eget selskap. Gjør ikke de fleste det?»

Han følte at han hadde vunnet en liten seier da alle rundt bordet, bortsett fra Kristin, smilte og nikket.

«Tidligere i år reiste vi til Sedona for å drive med teambygging. Naturen der er helt fantastisk», sa Keaton.

Samtalen vendte heldigvis tilbake til tvillingene og partnernes opplevelser i Sedona, og Jackson lot samtalen skylle over ham. Han lyttet oppmerksomt mens de fortalte om Richmond Developments, som i utgangspunktet hadde spesialisert seg på å bygge opp nye bolig- og næringsområder, men som etter at Logan kom inn i bildet også hadde begynt å ombygge eksisterende historiske bygninger til økovennlige sentre godt integrert i det moderne samfunnet. Han kom nå og da med et innspill, først og fremst for å bevise overfor kvinnen som satt ved siden av ham at han faktisk lyttet oppmerksomt. Da desserten hadde blitt servert og fortært, var han så utslitt at det føltes som om han hadde løpt en maraton. Selv om maten utvilsomt hadde smakt fortreffelig, klarte han ikke å si noe om verken hva han hadde spist eller hvordan det hadde smakt. Men han kunne si nøyaktig hvordan Kristin Richmonds parfyme luktet.

Hun hadde nesten ikke spist noe hele kvelden, men hun hadde fylt opp glasset flere ganger. Da alle reiste seg for å forlate middagsbordet, svaiet hun litt. Han skyndte seg å legge en hånd på albuen hennes for å støtte henne. Som forventet rev hun seg løs.

«Jeg klarer meg», mumlet hun. «Du trenger ikke å passe på meg.»

«Godt å vite», svarte han så nøytralt han kunne.

Oppførselen hennes hadde virkelig begynt å gå ham på nervene. De måtte snakke sammen og renske luften mellom dem. De var begge voksne og profesjonelle, så de måtte finne en måte å legge fortiden bak seg på. Han måtte komme med en uforbeholden unnskyldning til henne, så de kunne starte med blanke ark. Da Hector hadde tilbudt ham denne jobben i Seattle, hadde han forlatt alt i California – og han måtte få ting til å fungere her, for når alt kom til alt, var jobben det eneste i livet hans som faktisk fungerte.

«Kristin, kjære. Går det bra med deg?» spurte Nancy mens de gikk bort til den store stuen der alle hadde samlet seg.

«Om jeg skal være ærlig, føler jeg meg ikke helt topp, mamma. Jeg tror jeg bare trenger en god natts søvn. Jeg ringer en drosje og drar hjem, ok?»

«Jeg kan kjøre deg hjem», hørte Jackson seg selv si.

Hva i huleste? Hvor hadde det kommet fra? Ja, han visste at han måtte snakke med Kristin, men i kveld var neppe det beste tidspunktet for det. Det var også tydelig at hun følte det samme – det viste det lamslåtte ansiktsuttrykket hennes. Men selv da var hun frustrerende vakker.

«Det er ikke …» begynte Kristin, men Nancy ignorerte henne.

«Å, Jackson, så snilt av deg. Du hadde virkelig gjort en bekymret mor lykkelig hvis du kunne fulgt henne trygt hjem.»

Kristin så sjokkert på moren. «Mamma, du har nettopp truffet ham, og nå vil du at han skal kjøre meg hjem?»

«Ikke vær dum, kjære deg. Han er Hectors venn og kollega. Dessuten», la Nancy stille til, «virker det som du bør unnskylde deg litt for oppførselen din i kveld. Kjøreturen hjem vil være en ypperlig anledning til å gjøre det. Jeg vet ikke hva som går av deg i kveld, men du er ikke deg selv, og jeg liker det overhodet ikke.»

«Det går fint, Nancy», sa han. «Jeg kan forstå Kristins skepsis. Familien deres har vært gjennom noen store prøvelser det siste året.»

«Du er altfor snill», sa Nancy med et smil og klappet ham lett på armen. «Jeg skal få Martha til å hente yttertøyet deres, så skal jeg hente Kristins veske. Straks tilbake.»

Straks moren var utenfor hørevidde, snudde Kristin seg fresende mot ham.

«Jeg vet ikke hva det er du prøver på, Jackson Jones, men jeg liker det ikke.»

«Jeg vet det, Kristin – du stoler ikke på meg. Men jeg kan forsikre deg om at jeg ikke skal legge en hånd på deg under kjøreturen.» Han sukket. «Og vi må uansett snakke sammen. Selv om i kveld kanskje ikke er det beste tidspunktet for det.»

«Ikke det, nei? Mener du at jeg har fått for mye å drikke?»

«Jeg mener at du er sliten og emosjonell og at du trenger litt tid for deg selv. Det å treffes igjen har sannsynligvis vært et like stort sjokk for oss begge.» Det var sannsynligvis årets underdrivelse. «Jeg følger deg hjem, så kan vi kanskje prøve på nytt i morgen, kanskje spise frokost eller lunsj sammen? Snakke ut om alt, slik at vi kan legge dette bak oss og gå videre.»

En hissig rødfarge dekket kinnene hennes og det gnistret faretruende i de grå øynene. «Hvis du antyder at jeg fortsatt lever i fortiden …»

«Nei, på ingen måte. Du har tydeligvis gått videre i livet. Det har vi begge. Men det er like tydelig at det er noen uløste problemer vi fremdeles må finne ut av.» Han smilte prøvende. «Vær så snill, Kristin. La meg følge deg hjem, så kan vi snakke mer i morgen.»

«Greit», svarte hun kort, mens Martha kom bort med yttertøyet deres og Nancy med Kristins veske. «Men tro ikke at du kan si noe som får meg til å skifte mening om deg.»

«Det er notert», sa han, før han snudde seg og smilte til de andre kvinnene.

«Jeg har unnskyldt dere overfor de andre», sa Nancy glatt mens hun hjalp Kristin med kåpen. «Alle hilser. Og Jackson, vi gleder oss til å bli bedre kjent med deg de kommende ukene.»

«Takk for en hyggelig kveld», sa han, og ignorerte det lille snøftet Kristin kom med.

«God natt, mamma. Og takk for middagen», sa Kristin og bøyde seg frem og kysset moren lett på kinnene.

«Og prøv å slappe av i helgen, ok? Ikke noe jobb, kan du love det?»

«Jeg lover ingenting, men jeg skal passe på meg selv. Og mamma? Jeg er virkelig glad på dine og Hectors vegne.»

«Tusen takk, det betyr mye for meg. Men nå må dere komme dere av gårde, dere to. Det er meldt om regn i kveld, så kjør forsiktig.»

Jackson så på samspillet mellom mor og datter, på nærheten mellom dem, og en del av ham lengtet etter noe han aldri virkelig hadde hatt. Han hadde kanskje sviktet Kristin for alle de årene siden, men hun hadde likevel hatt familien til å støtte seg. Det hadde hun fremdeles. Mens han bare hadde hjemmet og jobben. Og det var akkurat slik han ville ha det. Ikke sant?

Kristin satt i det myke skinnsetet på passasjersiden av Jacksons bil og stirret ut gjennom vinduet. Regnet strømmet ned over vindusruten, og ble jevnt og rytmisk tørket bort av vindusviskere mens bilen gled gjennom de regnfylte gatene. Jackson var en trygg, rolig og dyktig sjåfør, og hun merket at hun døste av mens de kjørte motorveien over Lake Washington i retning av leilighetsbygget hennes i Mt. Baker. Hun våknet ikke opp igjen før Jackson snakket.

«Takk for at du lot meg følge deg hjem», begynte han, som om han valgte ordene med omhu.

«Bare hyggelig. Da slapp jeg å bruke penger på drosje.»

Hun var innstilt på å være hyggelig. I hvert fall litt.

«Du var alltid flinkere til å få pengene til å vare enn de andre studentene», sa han og lo.

«Jeg er overrasket over at du husker det», sa hun.

«Jeg husker mange ting. Det var derfor jeg ville snakke litt med deg på tomannshånd. Jeg ville be om unnskyldning.»

Hun gjespet høyt og la seg bedre til rette i setet. «Ikke nå, Jackson. Jeg er ikke i humør.»

«Ok, greit. Hva med frokost i morgen?» foreslo han.

«Jeg hadde tenkt å sove … lenge.»

«Lunsj?»

«Fortsatt for tidlig.»

«Brunsj, da. Jeg henter deg klokken ti.»

«Hva om jeg ikke har stått opp da heller?»

«Da får jeg vel bare vekke deg, da. Jeg kan være ganske flink til å overtale.»

Han lot kommentaren henge i luften, som et minne fra et øyeblikk langt tilbake i tid. Kristin kunne ikke hjelpe for det. Kroppen stivnet da hun husket nøyaktig hvor overtalende han kunne være på morgenkvisten og hvor mange ganger hun hadde kommet for sent til de første timene på grunn av det.

«Jackson, det som skjedde den gangen har ingen betydning nå. Vi har begge gått videre. Jeg vet ikke hvilke grunner du hadde for å forlate meg, og jeg bryr meg heller ikke lenger, for du viste meg hvem du virkelig var da du bare dro din vei uten å tenke på følelsene mine. Derfor kan jeg bare anta at du er upålitelig og uegnet til å ivareta familiens juridiske interesser. Jeg kan ikke se hvordan en unnskyldning vil forandre på det.»

«Du var alltid litt vanskelig», sa han. «Nei, beklager, det skulle jeg ikke ha sagt. Men jeg er enig med deg. Vi har begge gått videre. Gi meg en sjanse til å overbevise deg om at jeg er den rette til å håndtere familiens juridiske problemer. Hvis du, etter en rettferdig prøveperiode, fremdeles mener at jeg er uegnet til jobben, vil kanskje en av de andre advokatene hos Ramirez Law passe bedre i den rollen.»

Sinnet boblet opp i henne, og truet med å ta kontroll over hele kroppen. Hun pustet dypt inn og talte stille til ti. Da hun snakket igjen, var stemmen iskald og rolig.

«Vanskelig? Bare fordi jeg ikke godtar det at du plutselig kommer inn i livet mitt igjen – helt uten videre – så er jeg vanskelig? Ikke våg å påstå at du kjenner meg. Du trodde kanskje at du gjorde det på et tidspunkt, men handlingene dine beviste at du absolutt ikke gjorde det. Du kan kjøre inn her. Dette er bygningen min.»

Like etter at bilen var parkert ved fortauskanten, åpnet hun døren og gikk ut. Hælene klikket mot fortauet idet hun marsjerte bort mot inngangen. Hun hørte at døren hans ble slengt igjen bak henne, tett etterfulgt av skritt som raskt nærmet seg.

«Jeg kommer meg inn selv, takk», freste hun.

«Jeg lovet Nancy at jeg ville følge deg trygt hjem. I mine øyne betyr det helt frem til døren.»

«Det er ikke nødvendig. Det er både vakter og alarmer i denne bygningen.»

Han la en hånd på albuen hennes og stoppet henne. «Kristin, vær så snill. La meg oppfylle løftet jeg ga moren din.»

Hun rev seg løs og holdt adgangskortet foran kortleseren. «Vennligst gå, ellers tilkaller jeg sikkerhetsvakten og ber ham om å fjerne deg.»

Kristin gikk inn gjennom døren og bort til heisene, der hun sveipet kortet igjen. Da heisdørene åpnet seg, tok hun tre skritt inn før hun snudde seg. Jackson sto utenfor inngangsdørene til bygningen og fulgte med på hvert steg hun tok. Idet dørene begynte å lukke seg, vinket han kort til henne. Hun snudde seg bort, men bildet av ham var innprentet i minnet hennes. Og ikke bare dette nye bildet. Nei, det var flere – så mange flere. Jackson som kom ut av dusjen med små vanndråper som rant nedover den sterke og atletiske kroppen. Jackson som elsket med henne en tidlig søndagsmorgen. Jackson som lo av noe hun hadde sagt eller gjort. Så mange minner.

Og han hadde stukket av fra dem alle, tenkte hun bryskt. Heisen stoppet i etasjen hennes, og mens hun gikk bort til leiligheten i hjørnet, sved tårene bak øyelokkene. Hun nektet å la dem renne. Hun hadde lovet seg selv at hun aldri skulle kaste bort noen flere følelser på Jackson Jones. Og det løftet skulle hun holde.

Sjokket over å se ham igjen i kveld hadde vist henne at hun fremdeles var såret over at han hadde forlatt henne. Reaksjonen hennes i kveld hadde vært barnslig. Hun visste det. Erkjente det. Og nå gikk hun videre.

Kristin pustet dypt inn og slapp pusten sakte ut igjen. Fra nå av skulle hun være helt uberørt av Jackson Jones. Det betydde ikke at hun måtte stole på ham, men hun ville ikke gi ham tilfredsstillelsen av å komme under huden på henne igjen.

Hun var forvirret. En del av henne følte for å fortelle familien at han hadde forlatt henne for elleve år siden, noe som sannsynligvis ville føre til at han mistet jobben hos dem. Men da ville hun samtidig innrømme at hun ikke hadde oppfylt farens krav om ikke å gå inn i noen forhold under studietiden. I tillegg var det forholdet mellom Hector og Jack å tenke på. Hun hadde all verdens respekt for morens forlovede. Han ville aldri gjøre noe som kunne skade familien deres.

Hun bet seg i underleppen og tok en avgjørelse. Hun ville gi Jack en prøveperiode, kanskje en måned, men han måtte jobbe fordømt hardt hvis han skulle overbevise henne om at han var rett mann i stillingen som familiens advokat.

Klokken fem neste morgen våknet Kristin opp med verdens verste bakrus. Siden hun ikke fikk sove igjen, drakk hun flere store glass vann og bestemte seg for å kle på seg og dra inn til kontoret. Hun ringte etter en drosje, og den hentet henne presis klokken halv sju.

Mens hun satt i baksetet i bilen, tenkte hun at kvelden før ville ha vært en hyggelig familiesammenkomst hadde det ikke vært for at Jackson Jones dukket opp. Nei, det var feil – hun hadde vært irritasjonsmomentet kvelden før. Oppførselen hennes hadde utvilsomt opprørt moren, og Kristin skyldte henne både en unnskyldning og en ektefølt gratulasjon. Hun bestemte seg for å bestille en blomsterbukett til paret, og ville i tillegg ringe moren for å be henne personlig om unnskyldning.

Hun hadde jobbet jevnt og trutt og kryssjekket noen viktige rapporter da mobiltelefonen på skrivebordet begynte å vibrere. Hun så irritert opp. Hodepinen som lå og lurte bak det høyre øyet etter forrige kvelds utskeielser, ble enda mer påtrengende. Et ukjent nummer. Hun sendte den til talepost og fortsatte å jobbe, men skjermen lyste opp igjen. Hun ignorerte den og hadde rettet fokuset tilbake til dataskjermen da fasttelefonen på kontoret ringte. Med et irritert sukk løftet hun opp røret.

«Dette er Kristin Richmond», sa hun bryskt.

«Beklager forstyrrelsen, miss Richmond. Dette er sikkerhetstjenesten. Jeg har en mann her som insisterer på at han har en avtale med deg.»

Kristin rynket pannen.

«En avtale?»

«Han ba meg fortelle deg at han har med seg brunsj. Han heter Jackson Jones.»

Magen hennes knurret og påminnet henne om at eplet hun hadde spist for noen timer siden på ingen måte var mat nok til en kvinne med bakrus.

Hun sukket. Jackson hadde tydeligvis ikke lært seg kunsten å ta et hint. En barnslig del av henne følte for å be vakten om å sende maten opp, men la mannen være igjen, men hun hadde faktisk bestemt seg for å oppføre seg voksent.

«Greit. Bare send ham opp. Og legg ham til på listen over godkjente besøkende. Fra og med mandag vil vi sannsynligvis se mye mer til ham her. Planen er at han skal overta stillingen som advokat når Mr. Ramirez snart går av med pensjon.»

Kristin gikk gjennom det tomme kontoret og bort til heisene og ventet på at Jackson skulle komme. Hun behøvde ikke å vente lenge. Da heisen plinget, var hun fylt med en blanding av forventning og nerver. Hun hadde vært utålelig uhøflig kvelden før, og med det hadde hun gitt ham makten i forholdet deres – hvis man kunne kalle det det. I dag ville hun være høflig og profesjonell, og sette standarden for hvordan de skulle oppføre seg fremover.

Jackson spankulerte selvsikkert ut av heisen, med en brun papirpose i den ene hånden og to papirkopper kaffe i den andre. Han var kledd uformelt i jeans, boots og strikkegenser, med en slitt skinnjakke ytterst. Håret var floket og litt fuktig etter regnet utendørs. Han så fantastisk ut, for svarte. Årene som hadde gått siden forrige gang hun så ham, hadde bare gjort ham enda mer tiltrekkende, og det dumme hjertet hennes gjorde et latterlig byks.

«Du er utholdende», sa hun syrlig.

«Jeg vedder på at du ikke har spist noe i dag.»

«Feil – jeg har faktisk spist et eple. Og hvorfor bryr du deg om det? Jeg har allerede en mor, jeg trenger ikke enda en.» Hun lukket øynene og pustet dypt inn. «Jeg beklager. Jeg hadde bestemt meg for å oppføre meg pent i dag.»

«Oppføre deg pent?» En ertende gnist kom til syne i de blå øynene. «Er du sikker på at du er Kristin Richmond?»

Hun kunne ikke hjelpe for det – hun smilte. Bredt. «Morsomt. Men gi meg nå kaffen min.»

«Din er den til høyre. Kaffe latte med lettmelk og hasselnøtter – jeg tok sjansen på at du ikke har byttet favorittkaffe.»

Hun tok varsomt koppen fra ham og tok en lang slurk. Den varme væsken brant i munnen, men smaken eksploderte på tungen og ga henne en kjærkommen energioppladning.

«Den er perfekt», sa hun. «Hva har du med av mat?»

«Frokostbagels med bacon og egg. Jeg tenkte du ville trenge litt karbohydrater etter i går kveld.»

Hun smalnet blikket mot ham. «En gentleman ville ikke hatt noe behov for å si noe om kvelden i går.»

«Jeg har aldri blitt beskyldt for å være en gentleman.»

Hun himlet med øynene. «Bli med meg. Vi kan spise på kontoret mitt.»

Han gjorde som hun foreslo. For hvert steg hun tok, var hun bevisst på at kroppen hans var like bak henne. Da de var fremme på kontoret hennes, vinket hun ham bort til gjestesofaene.

«Jeg skal hente noen servietter», sa hun.

«Det er ikke nødvendig, jeg har alt vi trenger her.»

Kristin, som ble litt usikker da det ikke var noe annet å gjøre enn å sette seg ned tvers overfor ham, tok en stor slurk kaffe for å roe nervene. Da effekten av koffeinet slo inn, følte hun seg nesten menneskelig igjen. Jackson viste ingen tegn til ubehag, og han hadde lagt frem de innpakkede bagelene og servietter på kaffebordet mellom dem.

«To bagels og en porsjon røstipoteter?» kommenterte hun.

«Røstipotetene er dine. Jeg regnet med at du ville være sulten. Du spiste nesten ingenting i går kveld. Og jeg husker fortsatt hvor vill du pleide å bli når du ikke hadde fått i deg nok mat.»

Og hva mer husket han? lurte hun. Husket han at de pleide å ligge og kose seg i sengen etter en lang og deilig elskovsstund? Husket han de lange gåturene der de diskuterte studiene? Husket han at han hadde sagt at han elsket henne og at han ville leve sammen med henne for alltid?

Kristin lukket den metaforiske døren for den slags tanker. De ville ikke føre henne noenstedshen. I stedet fokuserte hun på den tomheten hun hadde følt da hun kom tilbake til den lille leiligheten de hadde delt, og visst, i samme øyeblikk som hun trådte over dørterskelen, at han var borte. Han hadde forlatt henne – og han ville ikke komme tilbake.

Hun ville ikke dvele ved fortiden. Selv om hun hadde fått sjokk da hun så ham kvelden før og blitt satt midlertidig ut av spill, hadde hun bestemt seg for å heve seg over det. Han måtte selvfølgelig fremdeles bevise at han fortjente familiens tillit. Og selv om hun gladelig tok imot maten han tilbød henne, hadde hun ikke tenkt å gjøre det lett for ham. Men hun skyldte ham likevel en unnskyldning.

«Før vi spiser ville jeg bare si at jeg er lei for at jeg var så frekk mot deg i går kveld. Jeg skulle ikke ha latt mine personlige følelser ødelegge det som skulle være en gledelig begivenhet for mamma og Hector, eller det som skulle bli en formell presentasjon for deg.»

Han så på henne og var stille i et langt øyeblikk. Hun så en puls som dunket nær øyet hans. Et tegn hun ikke hadde innsett at hun lette etter før hun så det. Han fremsto muligens som rolig og behersket, men dette traff også ham på et emosjonelt nivå.

«Tusen takk», sa han tungt. «Og jeg skylder deg også en unnskyldning for måten jeg forlot deg på. Jeg hadde …»

«Gjort er gjort», sa hun kort, før hun strakte seg etter en bagel og brukte lang tid på å åpne den. Men før hun tok en bit, så hun bort på ham. «Jeg er likevel ikke helt overbevist om at du bør være advokaten vår. Jeg stoler ikke helt på at du ikke vil svikte oss.»

Han nikket sakte. «Den er grei.»

Hun tok en bit av bagelen og sukket tilfreds. «Å, dette er så godt.»

De spiste i behagelig stillhet, og Kristin svelget både kaffen og maten som en utsultet kvinne. Hun tørket fingrene på en papirserviett, samlet sammen bosset og kastet det søppelkurven.

«Takk for maten og drikken, men jeg vil at du skal gå nå», sa hun rett ut. Nå når blodsukkeret var normalt, følte hun seg mer selvsikker. «Jeg har mye arbeid jeg må komme meg gjennom før en presentasjon som jeg skal holde på mandag.»

«Jeg hadde håpet at vi kunne snakke. Virkelig snakke sammen.»

«Er det nødvendig? Jeg har sagt unnskyld, du har sagt unnskyld. La oss bare gå videre, ok?»

«Som fruen ønsker», sa han og smilte skjevt.

Det fruen ønsket seg var svar, men ikke søren om hun ville be ham om dem. Historien hadde lært henne at det eneste hun ville få høre, var unnskyldninger eller løgner, og hun var egentlig ikke i humør til den slags.

«Ingen i familien min vet noe om forhistorien vår», sa hun. «Og de trenger heller ikke å få vite så mye. For meg hadde det beste vært om vi bare kunne gått videre som to gamle bekjente fra college som tilfeldigvis møttes igjen.»

«Vil de ikke stille spørsmål etter i går kveld?»

«Etter forestillingen min, mener du?»

Han smilte svakt og nikket.

«Jeg skal ordne det», sa hun.

Og det skulle hun. Hun skulle fortelle moren at hun og Jackson hadde vært i en krangel som de aldri hadde løst opp i. Det var ikke så langt unna sannheten. Hun ville også legge til at de nå hadde klart å skvære opp.

«Du kunne være ganske overtalende», sa han med et av de sjarmerende halvsmilene.

Hun skulle ønske han kunne slutte å gjøre det. Smyge fortiden inn i samtalen og smile det smilet som fremdeles gjorde henne mo i knærne. Det minnet henne om de gode minnene de hadde sammen. Om lykkeligere tider. Om tider før hennes verden gikk av hengslene.

Hun reiste seg opp og så megetsigende på ham, og ventet på at han skulle gjøre det samme.

«La meg følge deg ut i lobbyen», sa hun.

Han reiste seg opp og fortsatte å se på henne. «Det går fint. Jeg finner veien ut selv. Jeg setter pris på at du tok deg tid til meg. Jeg hadde delvis forventet at du ville si at du tok imot maten, men at du ikke ville se meg.»

«Det var min første tanke da jeg hørte at du var nede», sa hun med en liten latter. «Men vi har våpenhvile nå, ikke sant?»

«Våpenhvile», samtykket han.

Han strakte frem hånden, beholdt øyekontakten med henne og utfordret henne til å trykke den. Kristin løftet haken og la hånden i hans, og kjempet mot alle følelsene som truet med å overmanne henne da de rørte ved hverandre. Huden hans var varm og myk. Grepet fast, men forsiktig. Minner om hvordan det hadde vært da de hendene kjærtegnet brystene og lårene hennes, omsluttet henne. Den intime forbindelsen var fortsatt der. Hun måtte bruke alt hun eide av selvbeherskelse for å la ham trykke hånden hennes og ikke røske den til seg igjen. Men likevel følte hun at hun hadde mistet noe da han slapp hånden hennes.

«Greit, da var det avgjort. Nå må jeg komme meg tilbake til arbeidet», sa hun bryskt. «Ha en fin helg.»

«Takk det samme», sa han. «Det var godt å snakke med deg.»

Hun så etter ham idet han gikk sin vei. Selv så uformelt kledd som han var, hadde han en mektig tilstedeværelse. Han hadde alltid hatt det. Evnen til å tiltrekke seg blikket og oppmerksomheten til alle i nærheten. Kristin ristet svakt på hodet, som for å kvitte seg med bildet, og snudde seg tilbake til skrivebordet.

Med ett virket tanken på å finlese rapporter og tabeller helt uutholdelig, men hun ville likevel gjøre det. For det var det hun alltid gjorde – hun gikk videre i livet. Uansett hvor vondt det gjorde.

